**Фармацевтикалық электрондық сауда алаңдарын дамытудың әлемдік тәжірибесі және осы тәжірибені ҚР қолдану**

2019 жылы әлемдік фармацевтика нарығындағы тауар айналымы $1,25 трлн құрады. Соңғы 5 жылда бұл көрсеткіш 17%, ал 20 жылда - 3,2 есе өсті. Бұл нарықтың өсуіне халықтың санының өсуі және салауатты өмір салтының танымалдығы, сондай-ақ ғылымның дамуы сияқты факторлар оң әсер етеді.

*Дереккөз: statista.com*

Сонымен қатар, дәрілік заттар, дәрумендер мен биологиялық белсенді қоспалар саудасының жаңа, электронды арналары дамуда. Электрондық коммерция арқылы фармацевтикалық тауарлардың айналымы 2018 жылы жалпы айналымның 4% ($49,7 млрд.) деңгейінде бағаланды. Және сарапшылар 2026 жылға қарай оның жалпы айналымдағы үлесінің 10-11% дейін өсуін болжайды. Электрондық фармацевтикалық алаңдардың мысалдарының ішінде Iherb (АҚШ), eVitamins (АҚШ) және Takaski (Жапония) ерекшеленеді.

***Iherb (АҚШ) -*** [*iherb.com*](https://ru.iherb.com)

*Компанияның құрылған күні - 1948 ж.*

*Сайтты құру күні (интернет дүкен) - 1996*

*Сату құралдары - Интернет-сату, промокодтар негізіндегі жеңілдіктер жүйесі, кэш-бэктер ұсыну.*

*Әлемнің 188 елінде өнімді сатуды жүзеге асырады.*

*Компания 1200 жетекші брендтен 30 000 тауар атауын ұсынады.*

*2019 жылдың қорытындысы бойынша бюджеті 1 млрд АҚШ долларын құрады*

***eVitamins (АҚШ) -*** [*evitamins.com*](https://www.evitamins.com)

*Компанияның құрылған күні-1999 жыл.*

*Сату құралдары - Интернет-сату, жеңілдіктер жүйесі, промокодтарды ұсыну.*

*Әлемнің 90 елінде өнімді сатуды жүзеге асырады.*

*Компания 600 жетекші брендтен 20 000 тауар атауын ұсынады.*

***Takaski (Жапония) -*** [*takaski.com*](https://www.takaski.com)

*Компанияның құрылған күні - 2015 ж.*

*Сату құралдары - Интернет-сату, жеңілдіктер жүйесі, тегін жеткізу, тапсырыс беру кезінде тегін үлгілер, өнім бүлінген кезде қаражатты толық қайтару.*

*Әлемнің 50 елінде өнімді сатуды жүзеге асырады.*

Қазақстанда фармацевтикалық және медициналық тауарлар мен препараттарды сату көлемі 2019 жылы 1,8 трлн теңгені немесе ел нарығындағы барлық тауарлардың жалпы айналымының 4,8% құрады (бөлшек және көтерме сатуды қоса алғанда). Бұл ретте әлемдік үрдістен айырмашылығы, қазақстандық нарықта соңғы 5 жылда дәрі-дәрмектерді сатудың өсуі байқалмайды: көрсетілген кезеңде сату көлемі 13% қысқарды. Айта кету керек, атап айтқанда көтерме сауда төмендеді, ал бөлшек сауда сегменті болса керісінше өсті.

*Дереккөз: ҚР СЖжРА Ұлттық статистика бюросы, stat.gov.kz*

Қазақстан нарығында фармацевтикаға сұраныстың негізгі үлесін импорт жабады, ол 2019 жылы $808,3 млн. құрады (ұлттық валюта баламасында 309,3 млрд. теңге). Импорт серпіні іс жүзінде Қазақстанның ішкі нарығындағы сату серпінінде айнадай көрініс табады: 2015 жылдан бастап импорт 7,2% қысқарды.

*Дереккөз: ҚР ҚМ Мемлекеттік кірістер комитеті, kgd.gov.kz*

Айта кету керек, Қазақстанда фармацевтикалық өнімдер өндірісі өсіп келеді. 2019 жылы өнеркәсіптің осы саласы құны 92,4 млрд. теңге өнім шығарды, бұл 2015 жылдың көрсеткішінен 149% артық. Бұл ретте осы саладағы кәсіпорындар саны шамамен бір деңгейде сақталуда – 75-80 бірлікті құрайды, оларда 3,6 мың адам еңбек етеді. Осылайша, сектордағы еңбек өнімділігі де артып келеді.

*Дереккөз: ҚР СЖжРА Ұлттық статистика бюросы, stat.gov.kz*

Электрондық коммерция нарығы Қазақстан халқы арасында барған сайын танымал бола түсуде. 2019 жылдан бастап елдегі е-коммерция көлемі бойынша ресми статистикалық деректер жарияланады. Мәселен, 2019 жылы Интернет арқылы бөлшек сауда көлемі 206,3 млрд. теңгені құрады. Негізгі үлес косметикалық тауарлар мен гигиеналық керек-жарақтарға (27,5%), ұялы немесе басқа сымсыз байланыс телефондарына (11%), автомобильдерге арналған бөлшектер мен керек-жарақтарға (9,1%) тиесілі. Интернет арқылы көтерме сауда көлемі 108,6 млрд. теңгені құрады. Интернет арқылы қызметтерді іске асыру көлемі 121,2 млрд. теңгені құрады. Негізгі үлес көлік билеттерін сату (46,1%), брондау және орналастыру қызметтерінің ақысын төлеу (10,5%) қызметтеріне тиесілі.

2019 жылы Интернет арқылы дәрі-дәрмектер мен фармацевтикалық препараттарды сату көлемі 7,0 млрд.теңгені (оның ішінде бөлшек сауда нарығында 1,2 млрд. теңге және көтерме сауда нарығында 5,8 млрд. теңге) немесе е-коммерция нарығының жалпы көлемінің 2,2% құрады. Қазақстандық нарықта Biosfera, Aptekaplus, i-teka, pilyulya.kz және тағы басқалар сияқты дәрі-дәрмектер мен фармацевтика сататын электрондық алаңдар жұмыс істейді.

Осылайша, біздің бағалауымыз бойынша, бөлшек сауда нарығында фармацевтикалық тауарлардың тек шамамен 0,46% электронды сату арналары арқылы сатылады, бұл әлемдік деңгейден 10 есе төмен. Осы бағалаудан шығатыны, Қазақстандағы фармацевтикалық электрондық сауда алаңдары саласының қазіргі сәтте өте жоғары әлеуеті бар. Бұл сегмент шағын және орта бизнес үшін үлкен мүмкіндіктер ұсынады.

Дәрілік заттарды өндіру және сату саласындағы қызметті жүзеге асыратын немесе осы бағытта өз ісін ашуды жоспарлайтын кәсіпкерлердің «Даму» қоры арқылы жеңілдетілген кредиттеу, сыйақы мөлшерлемесін субсидиялау және кредиттерге кепілдік беру түрінде мемлекеттік қолдау алу мүмкіндігі бар.

Бүгінгі күні біз фармацевтикалық препараттарды шығару және сату бойынша жалпы кредит сомасы 45 млрд теңгеден асатын 530-дан астам жобаға қолдау көрсеттік. Атап айтқанда, шартты орналастыру бағдарламалары (ШОБ) бойынша 262 қарыз алушы қаржыландырылды, жетекші орындарды Түркістан облысы, Алматы қ. және Алматы облысы алады. Бұл ретте ШОБ бойынша соңғы 3 жыл ішінде жобалар саны азайғанын атап өту қажет.

Субсидиялау құралы түрінде 123 жоба қолдау алды, жетекші өңірлер – Жамбыл, Қарағанды және Алматы облыстары. Егер 2019 және 2020 жылдарды салыстыратын болсақ, жобалар саны 3 еседен астам, яғни 8-ден 25 жобаға дейін өсті.

146 жоба кепілдендірілді, жетекші орындарды Нұр-Сұлтан және Алматы қалалары, Қарағанды облысы алады. Қолдау көрсетілген жобалар саны, егер жылмен салыстыратын болсақ, 17-ден 68 жобаға дейін 4 есе өсті.

Пандемия және халықтың денсаулығын қорғауды қамтамасыз ету жағдайында денсаулық сақтау және фармацевтика саласы үлкен маңызға ие. Әлемдегі жағдайды, жаһандық фармацевтикалық саланың дамуын, дәрілік препараттардың экспорты мен импортындағы айырмашылықты ескере отырып, біз мыналар қажет деп санаймыз:

* Фармацевтика саласында жұмыс істейтін ШОБ қолдауды күшейту.
* Фарм саласының өндірісін кеңейту. Импорт көлемі 300 млрд теңгеден асатынын ескерсек, жергілікті өндірушілер 92 млрд теңге сомасына өнім шығарды, Қазақстан нарығының сыйымдылығы бар.
* Фармацевтика саласы стратегиялық маңызды сала болып табылады. Пандемияның шектеулерін ескере отырып, шекаралар жабық болған кезде шетелден дәрілік препараттарды сатып алу қиын болды, онымен қоса гуманитарлық көмек ұзақ уақыт жеткізілді. Осыған байланысты жергілікті өндірушілер ішкі нарықтың қажеттілігін толық қамтамасыз етуі тиіс. Фарм препараттарды шығару үшін біздің елімізде қажетті шикізат базасы бар.

«Даму» қоры ШОБ пен осы саладағы өз жобаларын ашуға немесе кеңейтуге ниет білдірген азаматтарды шақырады. Біздің филиалдық желіміз еліміздің барлық өңірлерінде ұсынылған, сондай-ақ біздің сall-орталығымызға 1408 нөмірі бойынша қоңырау шалуға немесе әлеуметтік желілердегі аккаунттарымызға жазуға болады.